**Bo Göran Hägglund** (født 27. januar 1959 i Degerfors i Örebro län) er en svensk politiker (KD). Han var medlem av Sveriges riksdag 1991–2015, leder i Kristendemokraternas riksdagsgruppe 1991–2002, Kristdemokraternas partileder 2004–2015 og sosialminister i Fredrik Reinfeldts regjering 2006–2014.

Familie og tidlig yrkesliv
--------------------------

Han ble født i Degerfors i Örebro län av finlandssvenske foreldre som innvandret til Sverige i 1950-årene. Begge foreldrene var metallarbeidere og pinsevenner. Hägglund har senere blitt medlem av Svenska kyrkan.

Etter gymnaset begynte han i forsikringsbransjen. Etter noen år som partifunksjonær i 1980-årene gikk han tilbake til forsikringsbransjen etter valget i 1988, og arbeidet som assurandør for livsforsikring for Wasa Försäkring 1988–1989 og finansrådgiver i fondsmeglerfirmaet Alfred Berg 1989–1991.

Hägglund er gift og har to barn. Han har bodd i Jönköping kommune i Småland siden 1978. Etter å ha bodd i forstaden Bankeryd i 20 år, flyttet familien i 2011 inn til selve Jönköping.

Politisk arbeid
---------------

Hägglund begynte sitt politiske arbeid i KDU, der han satt i sentralstyret i noen år, ledet det internasjonale utvalget og arbeidet som ombudsmann for Jönköping-distriktet 1978–1980. Han var generalsekretær i den nordiske paraplyorganisasjonen Kristdemokratiska ungdomsförbundet i Norden 1979–1981, ombudsmann for Kristdemokraterna i Jönköping-distriktet 1981–1985, medlem av Jönköping kommunestyre 1982–1986 og leder for partiets riksdagssekretariat 1985–1988.

Hägglund har vært valgt til Riksdagen siden 1991. Han var gruppeleder for Kristendemokraterna 1991–2002, medlem av Riksdagens næringsutvalg 1991–2002, medlem av Riksdagens krigsdelegasjon 1998–2002 og leder i Riksdagens boligutvalg 2002–2004. I 1990-årene var han også styremedlem i de statseide selskapene Aktiebolaget Statens Skogsindustrier (ASSI) og ASSI-Domän, forløperne til Sveaskog.

Da han ble valgt til ny partileder i 2004, ble han medlem av Riksdagens utenriksnemnd. Hägglund var sosialminister i Fredrik Reinfeldts borgerlige koalisjonsregjering 2006–2014, og gjennomførte flere endringer i folketrygden, liberaliserte alkohollovgivningen, og avskaffet monopolrettighetene til Apoteket AB. I 2012 ble Hägglund utfordret om partiledervervet av gruppeleder Mats Odell, men ble gjenvalgt med stor margin. Ved valget i 2014 tapte regjeringen sitt parlamentariske grunnlag, og Hägglund gikk tilbake til Riksdagen. Den 29. januar 2015 avgikk Hägglund som partileder etter eget ønske.

Etter politikken
----------------

Etter at han gikk ut av politikken i 2015, har Hägglund arbeidet som konsulent innen helsebransjen for PR-byrået Narva og påtatt seg en del styreverv, som i det private helseforetaket Aleris, i sparebankstiftelsen Alfa og i kollektivtrafikkselskapet Samtrafiken.

Referanser
----------

1. ↑  «Mångfalden är "en legitimitetsfråga"». *Svenska Dagbladet* **(svensk)**. 13. februar 2011. Besøkt 25. oktober 2014.
2. ↑  TT (3. april 2004). «Hägglund vald till ny kd-ledare». *Svenska Dagbladet* **(svensk)**. Besøkt 25. oktober 2014.
3. ↑  Wreede, Lena (26. januar 2009). «Kyrkan formade Göran Hägglund». *Helsingsborgs Dagblad* **(svensk)**. Arkivert fra originalen 25. oktober 2014. Besøkt 25. oktober 2014.
4. ↑  «Göran Hägglund (kd) – utfrågad inför höstens val». *Aftonbladet* **(svensk)**. 24. august 2006. Besøkt 25. oktober 2014.
5. 1 2 3 4  «CV för Göran Hägglund. Socialminister» **(svensk)**. Socialdepartementet. 2006. Arkivert fra originalen 20. august 2014. Besøkt 25. oktober 2014.
6. ↑  «Göran Hägglund: "Musik får mig att koppla av"». *Expressen* **(svensk)**. 15. september 2011. Besøkt 25. oktober 2014.
7. ↑  Gustafsson, Peter (8. oktober 2011). «Göran Hägglund har flyttat från Bankeryd». *Jnytt* **(svensk)**. Arkivert fra originalen 25. oktober 2014. Besøkt 25. oktober 2014.
8. 1 2  «Göran Hägglund (KD)» **(svensk)**. Sveriges riksdag. Besøkt 25. oktober 2014.
9. ↑  *Statlig skog och skyddad mark. Del 1, Beskrivning av statens skogsmark*. Stockholm: Fritzes offentliga publikationer. 2002. ISBN 91-38-21674-4.  [Statens offentliga utredningar, SOU 2002:40]
10. ↑  Högström, Erik (28. januar 2012). «Göran Hägglund får fortsatt förtroende». *Expressen* **(svensk)**. Besøkt 25. oktober 2014.
11. ↑  Anette Holmqvist og Pär Karlsson (29. januar 2015): Hägglund avgår som partiledare. *Aftonbladet*.
12. ↑  «Hägglund avgår som partiledare». 29.01.2015.
13. ↑  Svensson, Olof (16. mars 2016). «Göran Hägglund tar ut full pension – trots fyra nya jobb». *Aftonbladet* **(svensk)**. Besøkt 1. november 2019.
14. ↑  «Göran Hägglunds profil». LinkedIn. Besøkt 1. november 2019.

Eksterne lenker
---------------

* (en) Göran Hägglund – kategori av bilder, video eller lyd på Commons Rediger på Wikidata

* (en) Göran Hägglund – galleri av bilder, video eller lyd på Commons Rediger på Wikidata
* Göran Hägglund på Twitter Rediger på Wikidata
* (sv) Göran Hägglund hos Sveriges riksdag Rediger på Wikidata
* «Göran Hägglund (KD)» **(svensk)**. Sveriges riksdag.

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Prabook **·** Nationalencyklopedin **·** VIAF **·** LCCN
 |